Stjórnarfundur FFÁS 17. október 2019
Mættar voru Ágústa Lúðvíksdóttir, Dröfn Vilhjálmsdóttir, Halla Svavarsdóttir, Margrét Björnsdóttir, Ragnhildur Birgisdóttir og Sigrún Fossberg Arnardóttir.

Undirbúningur fræðslustundar í nóvember
Næsta fræðslustund verður haldin 14. nóvember kl. 14-17 í Breiðagerðisskóla hjá Guðbjörgu Garðarsdóttur. Búið er að hafa samband við myndlistarkennarann Valdísi Ósk í Klébergsskóla á Kjalarnesi og athuga hvort hún sé til í að sjá um föndurkennslu fyrir félagsmenn. Valdís Ósk var mjög jákvæð og ætlar að hugsa málið. Dröfn ætlar að hafa samband við hana eftir helgi og ræða við hana um fyrirkomulag og kostnað. Gengið er út frá þremur föndurstöðvum og að laun Valdísar Óskar fari ekki yfir 30.000 kr. Búið var að hafa samband við Sif í Hvaleyrarskóla og Vigni í Laugarnesskóla og biðja þau um að vera með föndurkennslu sem þau tóku afar vel í en að þessu sinni gætu þau haft val um að vera stikkfrí þar sem Valdís getur verið með nokkrar stöðvar. Þar sem kostnaður við föndurkennsluna er þetta mikill og gert er ráð fyrir einhverju aðkeyptu efni þá er hugmynd stjórnar að rukka 1000 kr. fyrir efni og kaffi. Dröfn ætlar einnig að senda fljótlega út póst til félagsmanna og athuga hverjir myndu mæta í föndrið.
Umræða um óskir félagsmanna
Það hafa komið fram óskir um að félagið standi fyrir viðgerðarnámskeiði á bókum. Dröfn hafði samband við Elísabetu Sturludóttur starfsmann á Borgarbókasafninu í Árbæ en hún hefur stundum haldið slík námskeið fyrir bókasöfn. Elísabet var þegar búin að áætla eitt slíkt eftir áramót en hún tekur að hámarki 6-8 manns í einu, í tvö skipti. Hún ætlar hins vegar að athuga hvort hún geti verið með námskeið sérstaklega fyrir okkar fólk og bjóða þá upp á heilan dag.
FFÁS – könnun í vetur
Helga Guðrún Johnson sem fer fyrir verkefninu Áfram Ísland á vegum Menntamálaráðuneytisins hafði samband við Dröfn og vildi fá upplýsingar um stöðu skólasafna á landinu. Dröfn og Heiða Rúnarsdóttir tóku saman greinargerð um stöðu og umgjörð skólasafna og hvað vantaði þar helst upp á. Þeirra helsta niðurstaða var að það vantaði Skólasafnamiðstöð sem starfaði fyrir landið allt. Helga Guðrún hafði síðan samband aftur og spurði þá hvort ekki væri hægt að gera ítarlegri skýrslu fyrir þetta verkefni svo hægt væri að taka framfaraskref. Dröfn veltir fyrir sér hvort þörf sé á að senda könnun til félagsmanna og kanna m.a. starfshlutfall, kennsluhlutfall, fjárráð o.s.frv. en þá koma fram vangaveltur um að kannski gæti meistararitgerð eftir Völu Nönn Gautadóttur sem kom út 2019 dugað en hún bar heitið Könnun á stöðu skólasafna í grunnskólum á Íslandi.
Önnur mál
Ragnhildur vakti máls á póstlista félagsins. Hún er ekki örugg með að uppfærslurnar sem hún geri nái í gegn. Það hefur verið nóg að gera við lagfæringar og upplýsingaöflun hjá félagsmönnum. Listinn er mjög mikilvægur fyrir félagið en hann er notaður nokkrum sinnum yfir árið þegar ná þarf til allra félagsmanna. Einnig rætt hvort fólk þurfi ekki að gefa upp skólanetfangið sitt þegar það skráir sig á póstlistann.
Rósa Harðardóttir og nokkrir félagar sem fara til Dubrovnik í Króatíu á IASL Annual Conference næstu helgi vilja gjarnan fá að segja seinna frá ferðinni á fræðslustund. Þá ætla þær að stofna FFÁS snapp og fá félagsmenn til að snappa við og við meðan á ferðinni stendur.
Næstu skref
· Dröfn talar við Valdísi Ósk og fær upplýsingar um verð. 
· Ákveða þarf hvað félagsmenn eiga að borga fyrir næstu fræðslustund. 
· Hver tekur að sér að panta veitingar og sækja þær. Margrét ætlar að tala við Guðbjörgu í Breiðagerðisskóla og athuga hvort kokkurinn þar geti útbúið eitthvað fyrir hópinn gegn greiðslu.
· Næsti stjórnarfundur ekki ákveðinn

Fundarritari Halla Svavarsdóttir.
